MANAU A WOI NI
目瑙魂
时间:2014-06-30 00:00:00 来源:德宏团结报
Magui No Ja
Amyu shagu yong go madu a hkik pong ai htunghking lai li la-hkri lu ai hkrai re. Myu shagu a htunghkung lai li go shi a nga ginra hte ru hkrat yu wa ai labau nbung ai majo, shai la nga ai, ya anhte Jinghpo Wunpong myu sha ni a htunghking manau poi hta shang lom ai shaloi, Jinghpo Wunpong myu sha ni a alak mi re htunghking lai li a majo, sindai masin ni htuk htak gahpra nga sai.
Lama wa ngai hpe:“Mungkan ntsa hta hkik pong dik ai ka manot go hpa bo re ni ?”nga san ai masha mi she nga yang go:“Jinghpo Wunpong myu sha ni a manau.”ngu sumru pyi n ra ai htan na sha re. Galu galang re naupa singgo wa go, bum lang shagong zon mung she arai wa, baren singgo zon mung she arai wa, je nau magang je galu wa, je manot magang je ngon wa. Ja shingkang mung gaprip wa, gumhpro nsam mung gala wa. Gumgai dingla ji nban n nga ai, yu nga sha go ndot sai. Yu nga ninglen chyahkring go hka hpunla ganong ai zon, chyahking go hka dolan rot dung wa ai zon she rai nga sai. Ndai zon re ka manot panglai hta shang lom ai shaloi, nang gade wa mi nchye ka ai raitim, shi hkrai ka gayo manot wa chye nga ai hta n-ga, marit maroi ni mung yu hkro gata ko nna, shi hkrai shinggan de goitsat pru wa ra ai.
Chye chyang ningshong ni tsun ma yang:“Hka gahte mi sha go hkun mat loi nga ai, hka shi hka won ko shang lom yang she agrin nga lu ai.”nga ai. Hpa majo nga yang, dai hka gahte ni yong go bandung langai sha, myit mang mung langai hte sha jahkyin gumdin nga ai majo, hkik pong ai amyu langai byin tai wa ai rai nga ai. Jinghpo Wunpong sha ni go gadai mung nchye nau, nchye pa, nchye ra ai n nga ai, yong go mon sumli la nna marit shingni su su hte hkik pong manau poi shang lom nga ai.
Manau poi du wa na shong e, anhte Jinghpo buga de du sa wa yu yang, htinggo shagu, masha hkum shagu go apoi hkyem ai, apoi tau ai ningtsing ni hpe mu lu nga ai.
Chyanun chyu hku go manau poi hta yet n mai ai malu masha langai rai nga ai, shi hpe madai ahtot hta bang ai, manau dumsa ai ko mung lang ai, du sa ai jinghku jingyu ni hpe mung magyep tsahku hte hkap hkungga tau la nga ai, malum tsa lu ai hpang, hpang gara hkoi ai hta n-ga shingni mung grau su wa , n-gun mung grau hpringtsup wa nga ai, dai majo, Jinghpo Wunpong ni shi hpe chyanun chyu hku ngu shakon shagrau ma ai, labau she sagon yang go mun hkying ning du na sai.
Manau poi go myu sha langai mi hpe gang jahkyin gumdin ai hkrang malai langai tai wa nga sai. Manau hpe anhte a myit jasat gapyon hkrat wa ai shaloi, manau hpe anhte sung galu ai labau hte gapyon nna dinglik hkrat wa ai shaloi, hkik pong ai shingni hpungtun go shi hkrai tu wa sai, dai shaloi ko nna, manau go mayu na ka manot n rai sai, shi go bumlang sumshi e gumtong ai, hkashi latsa e gumhkong ai, myu langai mi hpe ginlom ginchyup lu ai woini akri she rai sai.
Ndai zon hkik pong ai manau poi ko shang manot nga ai shaloi, myit mang sumru yu na lam go: Lama jiwoi ni anhte hpe ndai zon re ka manot n go sharot da ya yang, anhte hpa hte amyu akri shatai na rai? n hpa hte amyu nsam shadan na rai? n hpa ko ka manot shingni hkringdat gang na rai?
Manau wang gaang na manau shadung go manau a masat kumla re hta n-ga, manau a atsam marai , manau a maka, manau a labau mung no rai nga ai. Grau nna shi go laika si hte n re ai machye machyang hte ka da ai labau re. Jan, shata go moi na zon sha atu nga ai majo, n-go htot yu wa ai Jinghpo Wunpong sha ni a nsin nhtoi hpe anan ya nga ai. Shaning aten wa mi gade lai mat ai raitim, bumlang shagong wa mi gade gala mat wa ai raitim, hkashi hkawon wa mi gade shingkra mat wa ai raitim, myu langai ginra bram yu wa n-go hkrun lam go, saira bat gade sup nga tim ndi yu nga ai. Labau suri ndai go dingdung maga nna dingda maga de dingkren rai yu wa nga ai. Anhte manau shadung hpe azi yu yang, lawu na labau aten hta bai wa nhtang shang mu nga ai: Majoi shingra bum ko nna masha wuhpung mi go, ningshong ningla ni e woi on ai gata hta gumgai dingla ahpum, anum ama dun rai nna lamu hte aga pyi she garin, ntsang sagya pyi she mau gayin hkra re n-go htot kin-yan hkom nga ma ai. Ndai zon rai htot sit yu wa ai hkrun lam hta sak sumri langai hte langai hkrat sum mat wa sai, langai hte langai mung bai po shangai wa sai. Manau, oh! manau, ri nhtu hte saitum sai pa hte lago lahpan hte ka shapro ai amyu labau. Daini mungkan ntsa hta hkik pong jan ai ka manot tai wa sai.
Daini anhte Jinghpo Wunpong myu sha ni a ngasat ngasa ko nna mung, n-go labau nsam rong ai maka shingra no mu lu nga ga ai.Gadau gada yan ai, lakung ka-mai lang, ju ga-i, htu gayau ai ni yong go, manan ginra na ngahkra lahpo hte nhka lu nga ai. Ya daini mung Jinghpo Wunpong myu sha ni go, ndai zon re gadau gada hte jinghku hkalum nga ai, ju ga-i , makai sha ai go moi n-go htot ai prat na labau hkrang no rai na re ngu myit lu ai.
Nhtu n-ga go Jinghpo Wunpong myu sha ni a arong re, tsam masat langai mung no rai nga ai, shi go Jinghpo Wunpong myu sha ni hte labau ko nna daini du hkra rau yu hkrat wa sai. Lama nhtu she n lom yang, anam ganing di numrat na, aju ganing di azat na, dusat du-myeng hte ganing di gasat na, gahtong ningchyon ganing di go de na! myit pyi nwam myit dam n ngai. Shingrai numbon numla ai shaloi mung, mayu ni ko nna nhtu jo jang go anum jo sai ga re, maten daini du hkra shara lo malo hkan go, dama masat nhtu ngu nna gumhpro n-ga hte dama wa hpe hkap mon la nga ai. Lama madu n nga ai ko nhtu n-ga ndai hpe masop ya jang go, num sho hka hku mai shayon nga ai. Nhtu a akyu hte lachyum go lo htam nga rai.
Bai nna, gumhpro palong hta mung, anhte htot sit yu wa ai ahkang no hkang ai hpe mu lu ai, agajong agaja rai rot htot hkom nsim nga ai dai ten hta, la ni go shong lam de majen je mat wa , num ma ni go hpang de hkan nang re majo, shaloi ten hta na dut, mari masat hking rai nga ai gumhpro hpe nu num ni a hkum ko e ladat amyu myu sho nna, kunhting sumpu hku kyem yu wa nga ai. Ya daini nhprong hkom ra sai hta n-ga, dut, mari shatai nna lang ai gumhpro mung, gaga hte she bai galo mat sai majo, mi na gumhpro pa hpe go mon sumla satsom jahtap rai she shatai kau sai.
Mangui nsen wa mung masha hpe marit grai lu shangun nga ai, marit mi alu nga ai dumba mung, manau poi hta yet nmai ai madum rai langai rai nga ai. Anhte a n-go hkrun lam hta shi go anhte hpe atsam marai hpring hpring hte “Rot saga lo, rot saga lo!” nga woi ginlom zasu nga ai, madat yu! dumba nsen dai wa, labau nsen hte rau wan numli ashoi re labau chyarang hta galu nga sai. Nsen ndai ni go Jinghpo Wunpong myu sha ni ban hte ban sihkrung sihtan shakut shaja wa ai ko na magam nsi ge to nga ai ni re. Mangui nsen ndai ni go, daini Jinghpo Wunpong ni a alak mi re mangui tai nga sai hta n-ga, Jinghpo Wunpong sha ni hte rau mungkan jut shagu chyam hkom wa nga sai.
Jinghpo Wunpong myu sha ni a laili maka rai nga ai maumui mausa wa mung, ja pu ja si bum zon rai hkra su nga ga ai. Maumui lo malo hta go ajan shata hte seng nga ai. Tsun ma yang, manau mung ajan shingbut ga na umin sumhpa ni wa sharin wa nna, Hkrang sin yang ga e wa manau ai ko Sut wa madu hte Ja wa rumja mu la ai majo, shinggyim manau tai wa ai re nga ai. Ndai shani ko nna ginding ganai na shinggyim sha ni go gabu olo chye wa sai, hkik pong wa sai, manau mung ajan shingkang zon grau wumja wa sai, manau chye manau ai amyu sha ni mung jan shata ningja gala let agrin nga na sai oi.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hant zho_Hans cjk_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn